शकील सिद्दीकी मूलतः कथाकार हैं। पिछले तीन दशक से वे कहानियाँ लिख रहे हैं। सभी महत्वपूर्ण पत्र-पत्रिकाओं में ये छपी हैं। अन्य भाषाओं में भी इनके अनुवाद हुए हैं। लेकिन उनका पहला कहानी संग्रह ‘काली रात’ अभी हाल में प्रकाशित हो सामने आया है। इस संग्रह में कुल सत्रह ह कहानियाँ हैं। यह उस ‘रात’ की कहानी है जिसमें अंधकार और खामोशी मिलकर ऐसा माहौल बनाते हैं जिसमें डर इस कदर हावी है कि वह आम आदमी के अस्तित्व को ही दबोच लेना चाहता है। ये कहानियाँ समाज के उस कालेपन से रु-ब-रु कराती हैं जिसमें ‘जानवरों का नही, औरतों का होता है सबसे ज्यादा शिकार’। यह वह समाज है जो औरतों के साथ जानवरों जैसा सलूक करता है, पर्दे के भीतर उनका शिकार करता है । दरोगाजी को कौन कहे, यहाँ ‘दरोगाइन’ ही कानून को ‘बाँस’ कर देने को तैयार है। यह ऐसी रात है जहाँ ‘दंगा’ का होना, ‘रेलवे लाइन पर लाश’ का मिलना आम बात है और ‘मृत्यु’ एक संभावना है।